Каментарыі для настаўніка па выкарыстанні рабочых лістоў

21. У КРАІНЕ МАЙСТРОЎ І ТВОРЦАЎ

Успомніце, чаму Беларусь называюць краінай замкаў. Сярод замкаў былі і палацы, дзе жылі багатыя і вядомыя людзі. Якія палацы вы памятаеце? *(Самы знакаміты — Нясвіжскі.)*

Уявіце, што вы падарожнічаеце ў мінулае і вы прыйшлі ў госці ў Нясвіжскі палац. Хто там гаспадарыў? *(Радзівілы.)* Падыміце галаву. Што вы можаце ўбачыць? *(Люстру.)* Уявіце, што вы бачыце стол. Што на ім стаіць? *(Посуд.)* З якога матэрыялу, як вы лічыце, рабілі люстры, посуд для палацаў? Прачытайце
першы і другі абзацы на с. 85, 86 вучэбнага дапаможніка. На рабочых лістах
у прамавугольніку побач з назвай “шкло” запішыце, якія рэчы са шкла выраблялі
ў Беларусі. Абгрунтуйце ў групе, дзе вы маглі пабачыць такія вырабы. *(Адказы вучняў.)* Запішыце, у якім палацы было многа шкляных вырабаў. *(Можна пашукаць дадатковую інфармацыю (дзе знаходзіліся майстэрні).)*

З чаго выраблялі посуд бедныя людзі? *(З гліны.)* А ці выкарыстоўвалі гэты матэрыял у палацах багатых і знакамітых? *(Так.)* Прачытайце апошні абзац на с. 86 вучэбнага дапаможніка і разгледзьце малюнак. Запішыце, што выраблялі з гліны і як аздаблялі. Запішыце, дзе выкарыстоўвалі гэты прадмет. Як зараз называецца тое, чым замянілі кафлю? Знайдзіце адказ на с. 87 вучэбнага дапаможніка і запішыце.

Прачытайце тэкст на с. 87, 88 вучэбнага дапаможніка і запішыце, што выраблялі з тканіны. *(Адзенне, паясы.)* У якім месцы была першая майстэрня па вырабе паясоў? Запішыце.

*(Самастойная работа.)* Паслухайце песню пра слуцкія паясы. Затым прачытайце тэкст на с. 88–90 і запоўніце звесткі пра гэты прадмет гардэробу.

Цікава ведаць: у вершы і песні ёсць памылка. Жанчыны не ткалі слуцкіх паясоў. Майстрамі былі толькі мужчыны. І ні адзін з іх не ведаў узор да канца — толькі фрагмент (каб не маглі перадаць сакрэт пояса іншым). Жанчыны ж таксама працавалі, але проста намотвалі ніткі. Не ткалі і не вышывалі. На фабрыцы ў Слуцку і зараз ёсць станкі, падобныя на тыя, на якіх працавалі ў даўніну.

Дадатковая інфармацыя: разгледзьце малюнак пояса на с. 89 вучэбнага дапаможніка. Як вы лічыце, колькі бакоў у ім? Колькімі спосабамі яго маглі насіць? Гэты пояс — чатырохбаковы: залацісты, светла-шэры, чырвоны і зялёны. Пояс складвалі ўздоўж і завязвалі тым бокам, які колер выбралі. Таму можна сказаць, што гэта ажно 4 паясы! А яшчэ? Пояс нельга было вязаць вузламі. Трэба было спецыяльным чынам перакладаць яго. *(Можна даць дзецям практычнае заданне — завязаць ручнік, як пояс.)*

22. АД БАТЛЕЙКІ ДА ПАЛАНЭЗА

Выпішыце са слоўніка азначэнне слова “батлейка”. Што такое паланэз? *(Музычны твор.)* Як вы лічыце, пра што пойдзе размова на ўроку? *(Пра культуру Беларусі, пра творчасць.)*

Прачытайце абзацы 1–3 на с. 91, 92 вучэбнага дапаможніка і самастойна запоўніце ў рабочым лісце, што вы даведаліся пра батлейку.

Разгледзьце малюнак батлейкі. Назавіце герояў гэтага спектакля. Чаму батлейка карысталася папулярнасцю? Чаму менавіта такія героі былі ў ёй? Абгрунтуйце ў групах і выкажыце сваю думку.

Прачытайце абзац на с. 92, 93 вучэбнага дапаможніка пра тэатр С. Полацкага. У парах абгрунтуйце і запоўніце наступны фрагмент рабочага ліста пра гэты тэатр. *(Франтальна правяраюцца вынікі работы ў парах. Высвятляецца, што дзеці даведаліся пра школьныя тэатры.)*

А ці маглі б вы стварыць свой тэатр у школе? Што для гэтага патрэбна? Музыка, сцэна, героі (гэта можаце быць вы самі), сцэнарый, касцюмы. А яшчэ? Рэжысёр, які будзе разумець, хто і дзе стаіць, куды ідзе. Бо спектакль — гэта не тое самае, што выразнае чытанне твора.

Даведайцеся пра тэатр Агінскага са с. 93, 94 вучэбнага дапаможніка. Чым ён быў асаблівы? Запоўніце рабочы ліст пра яго тэатр. А таксама пра самы вядомы твор яго пляменніка. *(Слуханне паланэза Агінскага «Развітанне з Радзімай».)*

Якімі талентамі валодала сям’я Агінскіх? Як вы лічыце, былі яны беднымі ці багатымі і чаму? Хто мог і ўмеў іграць на музычных інструментах, ведаў ноты, літары, умеў чытаць і пісаць? Чаму памяць пра гэтых асоб важная для нас з вамі?

*Дома можна прапанаваць знайсці інфармацыю пра знакамітых асоб (С. Полацкага, М. Агінскага) і запоўніць пра іх старонку “УКантакце”.*

23. ПЕСНЯРЫ РОДНАЙ МОВЫ І БАЦЬКАЎШЧЫНЫ

Каго называюць песнярамі? Чаму? *(Адказы дзяцей.)* Не, гэта не толькі пра песні. Гэта пра творцаў. Тых, хто праславіў родны кут, хто стаў сімвалам творчасці Беларусі. Каго вы ведаеце з творцаў-песняроў Радзімы? *(Янка Купала, Якуб Колас
і інш.)*

*Вучні чытаюць тэкст параграфа на с. 95–99 вучэбнага дапаможніка. Запаўняюць рабочыя лісты пра кожнага песняра: Ф. Багушэвіча, Я. Купалу і Я. Коласа, У. Мулявіна.*

*Работу можна арганізаваць у групах і парах. Потым праводзіцца праверка. Астатнія дадаюць звесткі, якія не знайшла група. Як дадатковы матэрыял можна прапанаваць інфармацыю пра сапраўдныя імёны творцаў.*

Калі мы гаворым пра людзей, якія пісалі вершы і прозу, абгрунтоўваем, што Беларусь падарыла свету шмат талентаў, то мы як нашчадкі павінны паклапаціцца пра ўшанаванне песняроў. Як гэта можна зрабіць? *(Варыянты дзяцей.)* У нас ёсць спецыяльнае свята. Знайдзіце на с. 99 вучэбнага дапаможніка інфармацыю пра свята і запоўніце рабочы ліст.

*У якасці дамашняга задання можна прапанаваць знайсці дадатковыя звесткі
пра песняроў Беларусі і дапоўніць імі старонку рабочага ліста.*

24. БУДАЎНІЦТВА НОВАГА ЖЫЦЦЯ

Як вы лічыце, якое жыццё для Беларусі будзем называць *новым*? Чаму? Час, калі мы перасталі быць асобнымі княствамі, а сталі дзяржавай з пэўнай уладай і кіраўніцтвам. Прачытайце першы абзац на с. 100 вучэбнага дапаможніка і запішыце, якія змены адбыліся на Беларусі на пачатку 20 стагоддзя.

Запоўніце блокі ў рабочых лістах пра прамысловасць, гаспадарку і культуру. *(Можна прапанаваць падзяліць клас на групы, якія будуць працаваць над пэўнымі блокамі, чытаючы с. 101–103 вучэбнага дапаможніка.)*

*Група адзначае адметныя асаблівасці свайго накірунку і прадстаўляе вынікі іншым. Астатнія падчас прэзентацыі групы фіксуюць інфармацыю ў рабочых лістах.*

Разгледзьце малюнак (карту) у рабочым лісце. Якая краіна там выдзелена чырвоным? *(СССР.)* Што вы запомнілі пра гэтую краіну? Што ведалі да гэтага? Чые бацькі нарадзіліся ў СССР?

Разгледзьце герб. Герб якой краіны прадстаўлены ў рабочым лісце? *(БССР.)*
У які год мог дзейнічаць гэты герб? Ці падобны ён на наш сучасны? Знайдзіце падабенствы і адрозненні.